त्रिवेणी का माहात्म्य तो पितामह से सुना ही था। श्रद्धापूर्वक गोते लगाये। आगे आकर थकान मालूम हु‍ई तो दशाश्वमेध घाट पर किनारे एक चौकी पर बैठ गये। कुछ समय व्यतीत हु‍आ - ध्यान में बैठे थे कि एक महाशय बगल में आकर बैठ गये और बाल तपस्वी की मुद्रा को चुपचाप देखने लगे। काफी समय व्यतीत हो गया। देखा कि यह बालक तो है परन्तु बालकपन की चेष्टा‍ओं से सर्वथा रहित है। चेहरा थका हु‍आ सा है पर तेजयुक्त है। उसने अपनी जेब से एक कागज निकाला , पढ़ा और ध्यान पूर्वक एक बार पुनः बालक की मुखाकृति को देखा। तब बिलकुल पास ही सामने जाकर उसी चौकी पर बैठ गया। बाल तपस्वी अपनी अंतर्निष्ठा से चौक पड़ा और समीपस्थ पुरुष की ओर निहारा। अपनी ओर देखते जानकर उस पुरुष ने आपके सामने अपनी जेब का कागज निकालकर रख दिया।